CELEX: 32015R2010
Language: ro
Date: 2015-11-11 00:00:00
Title: Regulamentul (UE) 2015/2010 al Comisiei din 11 noiembrie 2015 de modificare a Regulamentului (CE) nr. 1708/2005 al Comisiei de stabilire a normelor de punere în aplicare a Regulamentului (CE) nr. 2494/95 al Consiliului cu privire la perioada de referință comună a indicelui pentru indicele armonizat al prețurilor de consum (Text cu relevanță pentru SEE)

12.11.2015   
            
            
               RO
            
            
               Jurnalul Oficial al Uniunii Europene
            
            
               L 295/1
            
         REGULAMENTUL (UE) 2015/2010 AL COMISIEI
   din 11 noiembrie 2015
   de modificare a Regulamentului (CE) nr. 1708/2005 al Comisiei de stabilire a normelor de punere în aplicare a Regulamentului (CE) nr. 2494/95 al Consiliului cu privire la perioada de referință comună a indicelui pentru indicele armonizat al prețurilor de consum
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2494/95 al Consiliului din 23 octombrie 1995 privind indicii armonizați ai prețurilor de consum (1), în special articolul 4 al treilea paragraf și articolul 5 alineatul (3),
   având în vedere avizul Băncii Centrale Europene (2),
   întrucât:
   
               (1)
            
            
               Regulamentul (CE) nr. 2494/95 stabilește bazele statistice necesare pentru elaborarea unor indici armonizați ai prețurilor de consum (IAPC).
            
         
               (2)
            
            
               Regulamentul (CE) nr. 1708/2005 al Comisiei (3) stabilește norme comune pentru fixarea perioadei de referință a indicelui pentru IAPC și o fixează la 2005 = 100.
            
         
               (3)
            
            
               Având în vedere modificările aduse clasificării subindicilor IAPC și alinierea subindicilor care au fost conectați la IAPC după introducerea valorii 2005 = 100, este necesar să se modifice perioada de referință a indicelui. În consecință, în scopul de a se asigura comparabilitatea și pertinența IAPC, perioada de referință a indicelui ar trebui modificată și ar trebui să fie 2015 = 100.
            
         
               (4)
            
            
               În conformitate cu articolul 13 din Regulamentul (CE) nr. 2494/95, s-a ținut seama de rentabilitatea costurilor la adoptarea prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Sistemului Statistic European,
            
         ADOPTĂ PREZENTUL REGULAMENT:
   Articolul 1
   Articolul 3 din Regulamentul (CE) nr. 1708/2005 se înlocuiește cu următorul text:
   
      „Articolul 3
      Perioada de referință a indicelui
      (1)   Perioada de referință comună a indicelui pentru IAPC se fixează la 2015 = 100. Această nouă perioadă de referință a indicelui se utilizează pentru seriile cronologice complete ale tuturor indicilor și subindicilor IAPC, începând cu publicarea IAPC pentru ianuarie 2016.
      (2)   Toți subindicii suplimentari care urmează să fie integrați în IAPC sunt conectați în luna decembrie a unui anumit an la nivelul de 100 de puncte de indice și se utilizează începând cu luna ianuarie a anului următor și incluzând această lună.”
   
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 257, 27.10.1995, p. 1.
   
      (2)  Avizul din 1 iunie 2015 (JO C 209, 25.6.2015, p. 3).
   
      (3)  Regulamentul (CE) nr. 1708/2005 al Comisiei din 19 octombrie 2005 de stabilire a normelor de punere în aplicare a Regulamentului (CE) nr. 2494/95 al Consiliului cu privire la perioada de referință comună a indicelui pentru indicele armonizat al prețurilor de consum și de modificare a Regulamentului (CE) nr. 2214/96 (JO L 274, 20.10.2005, p. 9).